สังคมข่าวหุ้น
รายย่อยรับซื้อหุ้น รายย่อย-โบรกฯ พยุงตลาดฯ วานนี้ ปิดที่ 1,622 จุด ลดลงเล็กน้อย 0.15 จุด ด้วยมูลค่าซื้อขาย 5.5 หมื่นล้านบาท
รายย่อยรับซื้อหุ้น รายย่อย-โบรกฯ พยุงตลาดฯ วานนี้ ปิดที่ 1,622 จุด ลดลงเล็กน้อย 0.15 จุด ด้วยมูลค่าซื้อขาย 5.5 หมื่นล้านบาท
5 ก.ย. 2565

รายย่อยรับซื้อหุ้น
รายย่อย-โบรกฯ พยุงตลาดฯ วานนี้ ปิดที่ 1,622 จุด ลดลงเล็กน้อย 0.15 จุด ด้วยมูลค่าซื้อขาย 5.5 หมื่นล้านบาท ขณะที่ต่างชาติและสถาบันยังคงขายสุทธิต่อเนื่อง
BANPU คึก  กูรูให้เป้าหมาย 20 บาท ซื้อรอปันผล 0.45 บาท ขึ้น XD วันที่ 14 ก.ย.นี้ อุปสงค์ถ่านหินในตลาดโลกยังแข็งแกร่ง อินเดียนำเข้าเพิ่ม และยังรับอานิสงส์จากราคาก๊าซที่เพิ่มขึ้น หลังจากรัสเซียหยุดส่งก๊าซไปยุโรป ครึ่งปีหลังแนวโน้มกำไรบ้านปูดีกว่าครึ่งปีแรก
CKP เข้าไฮซีซั่น ธรรมขจร นันทพงษ์ นักลงทุนสัมพันธ์ บมจ.ซีเค พาวเวอร์ (CKP) คาดผลการดำเนินงานในครึ่งปีหลังนี้จะเติบโตดีกว่าครึ่งปีแรก หรือเติบโตราว 60% เนื่องจากเป็นไฮซีซั่นของการผลิตไฟฟ้าจากพลังน้ำ เนื่องจากมีปริมาณฝนตกมาก โดยเฉพาะในไตรมาส 3/2565 ประกอบกับยังได้ปัจจัยหนุนจากการปรับขึ้นค่า Ft งวดเดือน ก.ย.-ธ.ค. 2565 ส่งผลทำให้รายได้จากลูกค้าอุตสาหกรรมเพิ่มขึ้น 60-70 ล้านบาท (บนสมมติฐานค่าก๊าซอยู่ในระดับปัจจุบัน)
ทองคำ-บิตคอยน์ ณพวีร์ พุกกะมาน นักลงทุนและผู้ก่อตั้ง Creative Investment Space (CIS) สถาบันให้ความรู้ด้านนวัตกรรมการลงทุนรูปแบบใหม่ แนะจับตาทิศทางเงินเฟ้อ ชูทองคำและบิตคอยน์ เป็นสินทรัพย์รับมือภาวะเงินเฟ้อสูง ทางตลาดหุ้นจีน มีโอกาสกลับมา Outperform อีกครั้ง จากจุดแข็งที่เงินเฟ้ออยู่ในระดับต่ำ
ปูนซิเมนต์ไทย (SCC) เผย บมจ.เอสซีจี เคมิคอลส์ (SCGC) ซึ่งเป็นบริษัทย่อยที่ SCC ถือหุ้นทั้งหมด เสนอขายหุ้นกู้ชุดใหม่ครั้งที่ 2/2565 จำนวน 5 ชุด มูลค่าเสนอขายรวมไม่เกิน 20,000 ล้านบาท และมีหุ้นกู้สำรองเพื่อเสนอขายเพิ่มเติมไม่เกิน 10,000 ล้านบาท รวมเป็นมูลค่าที่เสนอขายทั้งสิ้นไม่เกิน 30,000 ล้านบาท อายุ 3-12 ปี ดอกเบี้ย 2.77-4.14% ต่อปี โดยจะเสนอขายให้ผู้ลงทุนสถาบัน และ/หรือ ผู้ลงทุนรายใหญ่ประเภทนิติบุคคลเท่านั้น
SELIC ต่อยอด ยุวดี เอี่ยมสนธิทรัพย์ ประธานเจ้าหน้าที่บริหาร บมจ.ซีลิค คอร์พ (SELIC)  แจง บริษัทเข้าลงทุนในบริษัท เทวกรรมโอสถ จำกัด ผู้ดำเนินธุรกิจผลิตภัณฑ์บรรเทาปวด (Topical Analgesic) ยี่ห้อ “น้ำมันมวย” โดย SELIC เข้าถือหุ้น 50% ของหุ้นสามัญทั้งหมด รองรับการเข้าสู่ตลาด Consumer Healthcare อย่างต่อเนื่อง และถือหุ้นในเทวกรรมโอสถ จะเป็นการต่อยอดจากโครงการลงทุนในการซื้อสินทรัพย์สำหรับการผลิตและจำหน่ายผลิตภัณฑ์เวชภัณฑ์และเครื่องมือแพทย์ภายใต้แบรนด์ Neoplast และ Neobun
สมเจตน์ หมู่ศิริเลิศ กรรมการผู้จัดการใหญ่ บริษัท ทุนธนชาต จำกัด (มหาชน) หรือ TCAP เผยจากการแพร่ระบาดของเชื้อโควิด-19 ที่แพร่กระจายไปทั่วโลกมาเกือบ 3 ปี รวมถึงภาวะเงินเฟ้อที่ตามมาทำให้ข้าวของราคาแพงขึ้น เบื้องต้นบริษัทในกลุ่มธนชาตได้ออกโปรแกรมช่วยเหลือด้านค่าครองชีพแก่พนักงานระดับปฏิบัติการ รายละ 2,000 บาท เป็นระยะเวลา 3 เดือน รวม 6,000 บาท กับพนักงานของบริษัทในกลุ่มธนชาต รวม 9 บริษัท ประกอบด้วย บมจ.ทุนธนชาต บมจ.ธนชาตประกันภัย บมจ.หลักทรัพย์ธนชาต บมจ.ราชธานีลิสซิ่ง บมจ.ที ไลฟ์ ประกันชีวิต บ.ธนชาตพลัส บ.ที เอ็ม โบรคเกอร์ บ.เอ็ม ที เซอร์วิส และ บ.ธนชาต แมเนจเม้นท์ แอนด์ เซอร์วิส
บอร์ด ก.ล.ต. อนุมัติแต่งตั้ง 3 รองเลขาธิการ โดยมีผลตั้งแต่วันที่ 1 มกราคม 2566 เป็นต้นไป  อาทิ ธวัชชัย พิทยโสภณ ผู้ช่วยเลขาธิการ สายกฎหมาย เป็น รองเลขาธิการ ดูแลสายกฎหมาย และสายบังคับใช้กฎหมาย, จอมขวัญ คงสกุล ผู้ช่วยเลขาธิการ สายระดมทุน เป็น รองเลขาธิการ ดูแลสายกำกับบัญชี สายระดมทุน และสายสื่อสารองค์กร  และ เอนก อยู่ยืน ผู้ช่วยเลขาธิการ สายบังคับใช้กฎหมาย เป็น รองเลขาธิการ ดูแลสายนวัตกรรมทางการเงิน และสายยุทธศาสตร์และแผนงาน